10. การควบคุมภายใน

บริษัทได้ให้ความสำคัญในเรื่องระบบการควบคุมภายใน
และติดตามดูแลการดำเนินงานของบริษัทและบริษัทย่อยเพื่อให้มั่นใจว่ามีระบบการควบคุมภายในที่เพียงพอและเหมาะสม
สามารถป้องกันทรัพย์สินของ

บริษัทและบริษัทย่อยอันเกิดจากการที่ผู้บริหารนำไปใช้โดยมิชอบหรือโดยไม่มีอำนาจเพียงพอ
และจัดให้มีคณะที่ปรึกษาทำหน้าที่คณะกรรมการตรวจสอบ เพื่อสอบทานความถูกต้องของงบการเงิน
ระบบการควบคุมภายใน
รวมทั้งสอบทานการปฏิบัติของบริษัทให้เป็นไปตามกฎหมายว่าด้วยหลักทรัพย์และตลาดหลักทรัพย์
สรุประบบควบคุมภายในของบริษัทในด้านต่าง ๆ มีดังนี้

1. องค์กรและสภาพแวดล้อม

  บริษัทกำหนดเป้าหมายการดำเนินธุรกิจและการปฏิบัติงานที่ชัดเจน สามารถวัดผลได้
  ทบทวนเป้าหมาย และเปรียบเทียบผลการดำเนินงานจริงกับเป้าหมายนั้นทุกระยะ
  มีการจัดทำผังองค์กรแบ่งแยกหน้าที่ตามสายงาน และกำหนดเกี่ยวกับเรื่องจรรยาบรรณ
  นโยบายในเรื่องการกำกับดูแลกิจการ การขัดแย้งเกี่ยวกับผลประโยชน์
  รวมทั้งจัดทำอำนาจดำเนินการเป็นลายลักษณ์อักษรและปรับปรุงให้เหมาะสม กับสภาพธุรกิจปัจจุบัน

2. การบริหารความเสี่ยง

  บริษัทประเมินปัจจัยความเสี่ยงทั้งจากภายในและภายนอกองค์กร
  ที่จะมีผลกระทบต่อการดำเนินธุรกิจของบริษัท
  โดยวิเคราะห์และจัดระดับความเสี่ยงตามผลกระทบและโอกาสที่จะเกิดขึ้นในแต่ละกระบวนการทางธุรกิจเพื่อกำหนดแผนงานการบริหารความเสี่ยง
  พร้อมทั้งมีการประเมินการควบคุมภายในด้วยตนเองร่วมกับหน่วยงานควบคุมภายใน
  เป็นประจำทุกปี รวมทั้งให้มีการติดตามเหตุการณ์หรือ ปัจจัยความเสี่ยงอย่างสม่ำเสมอ

3. การควบคุมการปฏิบัติงานของฝ่ายบริหาร

  บริษัทจัดทำคู่มืออำนาจดำเนินการ
  เพื่อกำหนดขอบเขตอำนาจหน้าที่และวงเงินอำนาจอนุมัติของฝ่ายบริหารในแต่ละระดับอย่างชัดเจนและเป็นลายลักษณ์อักษร
  และจัดโครงสร้างการทำงานโดยให้มีการแบ่งแยกหน้าที่การอนุมัติ การบันทึกรายการบัญชี
  และการดูแลจัดเก็บทรัพย์สินออกจากกัน
  รวมทั้งติดตามผลการดำเนินงานของบริษัทให้มีการปฏิบัติเป็นไปตามตามกฎหมายและกฎระเบียบที่มีผลบังคับใช้อย่างเคร่งครัด
  สำหรับธุรกรรมที่เกี่ยวข้องกับพนักงานระดับบริหารและญาติสนิท
  ได้กำหนดให้มีการติดตามดูแลและตรวจสอบรายการดังกล่าวโดยเฉพาะ

  ด้านการดูแลการดำเนินงานของบริษัทย่อย บริษัทได้จัดให้มีการกำหนดนโยบาย
  พิจารณาแผนงานงบประมาณประจำปี และติดตามดูแลการดำเนินงานของบริษัทย่อยอย่างสม่ำเสมอ
  ส่วนด้านการปฏิบัติตามกฎหมาย บริษัทได้แจ้งให้ผู้บริหารทุกระดับทราบและปฏิบัติตามกฎหมายต่างๆ
  ที่เกี่ยวข้องกับการดำเนินธุรกิจ
  และได้มีการตรวจสอบการปฏิบัติตามกฎหมายที่เกี่ยวข้องโดยผู้บริหารและหน่วยงานควบคุมภายใน

4. ระบบสารสนเทศและการสื่อสารข้อมูล

  บริษัทจัดให้มีระบบข้อมูลสารสนเทศที่สำคัญได้แก่การจัดหาข้อมูลทั้งจากภายในและภายนอกเพื่อสนับสนุนการปฏิบัติงานให้บรรลุวัตถุประสงค์
  และมีการจัดทำรายงานข้อมูลของหน่วยงานต่างๆ เสนอผู้บริหารเพื่อใช้ประกอบการตัดสินใจ
  รวมทั้งรายงานทางบัญชีและการเงิน สำหรับนโยบายทางบัญชี
  บริษัทใช้แนวทางตามหลักการบัญชีที่รับรองโดยทั่วไป
  และจัดเก็บเอกสารทางบัญชีเป็นไปตามหลักกฎหมาย และกฎระเบียบของกรมสรรพากร

  บริษัทจัดให้มีระบบการสื่อสารในเรื่องต่างๆ
  ได้แก่การสื่อสารหน้าที่และความรับผิดชอบให้พนักงานรับทราบ
  มีการสื่อสารระหว่างหน่วยงานภายในบริษัทและกับบุคคลภายนอก
  ได้ติดตามหาสาเหตุและแก้ไขทันทีเมื่อได้รับรายงานหรือข้อร้องเรียน

5. ระบบการติดตาม

  บริษัทติดตามดูแลการดำเนินงานอย่างสม่ำเสมอ มีการทำ Rolling Plan ทุกไตรมาส
  โดยเปรียบเทียบผลงานจริงกับประมาณการที่กำหนดไว้
  ในกรณีที่ผลการดำเนินงานที่เกิดขึ้นมีความแตกต่างจากประมาณการก็จะให้แต่ละหน่วยงานวิเคราะห์หาสาเหตุที่ทำให้เกิดผลแตกต่าง
  เพื่อกำหนดแนวทางปรับปรุงการดำเนินงานให้มีประสิทธิภาพยิ่งขึ้น
  พร้อมทั้งกำหนดระยะเวลาการติดตามผลไว้โดยชัดเจน